ঠাকুরগাঁওয়ের রানীশংকৈলে রোববার হরতাল চলাকালে ছাত্রলীগ ও যুবদলের সংঘর্ষে ১৩ জন আহত হয়েছেন।  বেলা সাড়ে ১১টায় শহরে হরতালের বিপক্ষে ছাত্রলীগ মিছিল বের করে। এ সময় যুবদল বাধা দিলে উভয় পক্ষ সংঘর্ষে জড়িয়ে পড়ে।   সংঘর্ষকালে যুবদল কর্মীরা একটি মোটরসাইকেল ভাঙচুর করেন। সংঘর্ষের সময় ইটপাটকেল নিক্ষেপে পুলিশের এসআই তালেব, এএসআই নুর ইসলাম, ৮ ছাত্রলীগ কর্মী ও ৫ যুবদল কর্মী আহত হন।  সংঘর্ষের বিষয়ে উপজেলা ছাত্রলীগের সভাপতি খায়রুল ইসলাম বলেন, হরতালের বিপক্ষে মিছিল বের করলে যুবদল হামলা চালায়। এ সময় দুপক্ষ সংঘর্ষে জড়িয়ে পড়ে।  তবে যুবদল এ ঘটনার জন্য ছাত্রলীগকে দায়ী করেছে।  আহতদের মধ্যে ছাত্রলীগ কর্মী সঞ্জয়, রাজু, যুবদলের হযরত আলী, কসিউর রহমান, মোস্তাককে রানীশংকৈল হাসপাতালে ভর্তি করা হয়েছে।  এ ছাড়া ঠাকুরগাঁও জেলা শহরসহ অন্য ৪ উপজেলায় শান্তিপূর্ণভাবে হরতাল পালিত হচ্ছে।